Uganda se president mik vir lewenslange termyn – praag.co.za
Uganda se president mik vir lewenslange termyn
Pres. Yoweri Museveni (foto bo links, in die geselskap van Barack Obama) word volgens Uganda se grondwet verbied om homself opnuut verkiesbaar te stel, maar indien die parlement besluit om die klousule rakende ouderdom te verwyder, kan hy “lewenslange” president word.
Museveni is al drie keer herverkies in verkiesings waartydens beskuldigings van knoeiery telkens opklink.
Amptenare van Uganda se regerende party wil die ouderdomsperk op dié land se presidentskap ophef sodat pres. Yoweri Museveni, wat reeds dekades lank regeer, hom weer verkiesbaar kan stel, het ’n woordvoerder gesê.
Museveni, wat in 1986 met geweld aan bewind gekom het, is in Februarie vanjaar herkies. Sy huidige termyn verstryk in 2021.
Die president wat later vanjaar 72 word, het steeds ‘n ystergreep op die land.
’n Groep partyamptenare­ het onlangs in ’n versoek­skrif aan Museveni gevra dat die ouderdomsperk opgehef word, het Don Wanyama, ’n woordvoerder van die presidensie, verklaar.
Die regerende party het ’n oorweldigende meerderheid in die parlement en sal waarskynlik sonder veel teenkanting só ‘n besluit aanvaar kry.
Skrywer praagGepubliseer op 8 Augustus 2016 Kategorieë Nuus, Suider-AfrikaSleutelwoord lewenslank, Museveni, termyne, Uganda
Vorige Vorige artikel: Rio Spele ingelui deur ‘n ontploffing
Volgende Volgende artikel: Referendum oor grondwet wys Thailand se ‘bamboesdiplomasie’